РЕШЕНИЕ НА КОМИСИЯТА
от 13 октомври 2009 година
за разрешаване пускането на пазара на семена от чиа (Salvia hispanica) като нова хранителна съставка съгласно Регламент (ЕО) № 258/97 на Европейския парламент и на Съвета
(нотифицирано под номер C(2009) 7645)
(само текстът на френски език е автентичен)
(2009/827/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (1), и по-специално член 7 от него,
като има предвид, че:
(1)
На 30 юни 2003 г. дружеството Robert Craig & Sons подаде заявление до компетентните органи на Обединеното кралство за пускане на пазара на семена от чиа (Salvia hispanica) и смлени семена от чиа като нова хранителна съставка; на 7 май 2004 г. компетентният орган на Обединеното кралство за оценка на храните издаде доклада си за първоначална оценка. В този доклад органът стига до заключение, че чиа (Salvia hispanica) е безопасна при предложените варианти на употреба в хранителни продукти.
(2)
На 14 юни 2004 г. Комисията препрати доклада за първоначална оценка на всички държави-членки.
(3)
В 60-дневния срок, установен в член 6, параграф 4 от Регламент (ЕО) № 258/97, в съответствие със същата разпоредба бяха повдигнати обосновани възражения срещу пускането на продукта на пазара; по тази причина на 4 април 2005 г. бе проведена консултация с Европейския орган за безопасност на храните (ЕОБХ) и той обяви своето становище на 5 октомври 2005 г. Тъй като обаче заявителят не успя да предостави достатъчно информация, в своето становище ЕОБХ не стигна до заключение относно безопасността на продукта, но показа готовност за преразглеждане на заявлението при предоставяне на допълнителна информация от страна на заявителя.
(4)
На 30 септември 2006 г. отговорността за заявлението бе прехвърлена на дружеството Columbus Paradigm Institute S.A., което подаде допълнителни данни и информация, както беше поискано от ЕОБХ. Вследствие на това на 21 януари 2008 г. беше отправена молба до ЕОБХ да завърши оценката на семена от чиа (Salvia hispanica) и смлени семена от чиа.
(5)
На 13 март 2009 г. ЕОБХ представи своето второ становище относно безопасността на семената от чиа (Salvia hispanica) и смлените семена от чиа като хранителна съставка.
(6)
В същото становище ЕОБХ признава, че предоставената информация е послужила като доказателство в подкрепа на положително заключение относно безопасността на семената от чиа и смлените цели семена от чиа. По-специално ЕОБХ стигна до заключението, че е малко вероятно употребата на семена от чиа (Salvia hispanica) и смлени семена от чиа в хлебни изделия при определени условия да има вредно въздействие върху общественото здраве.
(7)
Въз основа на научната оценка е установено, че семената от чиа (Salvia hispanica) и смлените семена от чиа отговарят на критериите, определени в член 3, параграф 1 от Регламент (ЕО) № 258/97.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Семената от чиа (Salvia hispanica) и смлените семена от чиа, както са определени в приложението, могат да бъдат пускани на пазара на Общността като нова хранителна съставка за използване в хлебни изделия при 5 % максимално съдържание на семена от чиа (Salvia hispanica).
Член 2
Означението на новата хранителна съставка, разрешена с настоящото решение, върху етикета на храната, в чийто състав тя влиза, е „семена от чиа (Salvia hispanica)“.
Член 3
Адресат на настоящото решение е Columbus Paradigm Institute S.A., Chaussée de Tervuren 149, B-1410 Waterloo.
Съставено в Брюксел на 13 октомври 2009 година.